
Simpozionul consacrat aniversării a patruzeci de ani de la încheierea 
lucrărilor Conciliului al II-lea din Vatican a fost cerut de Preasfinţitul Petru 
Gherghel, Episcop de Iaşi, în spiritul îndemnurilor frecvente ale Papei loan 
Paul al II-lea şi ale Papei Benedict al XVI-lea, şi organizat de profesorii de 
la Institutul Teologic Romano-Catolic din laşi în Casa misionarilor verbiţi 
din Traian (judeţul Neamţ) de-a lungul lunii noiembrie 2005. La acest sim- 
pozion au fost invitați toți preoţii din Dieceza de Iaşi, atât preoții diece- 
zani, cât şi preoții călugări. Metoda de prezentare a conferințelor a avut un 
caracter istoric şi analitic. Obiectivul fixat a fost stimularea receptării con- 
tinue a lucrărilor Conciliului. Trecerea în revistă a documentelor propriu- 
zise, dar şi a intervențiilor ulterioare ale magisteriului bisericesc universal 
şi local s-a constituit într-o adevărată sărbătoare a minții şi sufletului pre- 
oților participanţi la simpozion. 

Bibliografia disponibilă pentru analiza acestor chestiuni teologice şi 
pastorale este imensă. Fiecare conferenţiar a trebuit să facă o selecţie strictă 
în funcție de tema abordată şi timpul acordat pentru prezentare’. 

Conferințele sunt publicate în două numere ale revistei Dialog teologic 
şi sunt însoțite de mai multe interviuri cu diferite personalități din Cetatea 
Eternă, care evidențiază conţinutul, adâncirea ulterioară a magisteriului 
şi modul în care au fost receptate documentele conciliare. 

Din punct de vedere istoric, se consemnează o listă de opt concilii în 
Orient. Ele au căutat să răspundă cu măsuri pastorale la erorile dogmatice 
apărute în acea zonă. De obicei, erau prezenți numai episcopi orientali, iar 
Biserica Apuseană era reprezentată de un delegat papal şi de câţiva episcopi. 
În Occident, lista este mai mare, pentru că numărul conciliilor ajunge la 
paisprezece. În cadrul lucrărilor acestora, s-a urmărit reformarea Bisericii, 
refacerea unității Bisericii şi izolarea erorilor protestante, precum şi a cu- 
rentelor moderniste (raționalismul şi liberalismul). 


1 Pentru o introducere generală, iată câțiva autori specializați în problematica pe care 
o implică moştenirea Conciliului: R. LATOURELLE, „Introduzione”, în R. LATOURELLE, ed., 
Vaticano II. Bilancio e Prospettive, Cittadella Editrice, Assisi 1988, 9-19; K. ScHArz, Storia 
dei concili, EDB, Bologna 1999, 249-315; Th. Rev-MERMET, Croire, III, Droguet-Ardant, 
Limoges 1979, 21-22; A. MARCHETTO, Il Concilio Ecumenico Vaticano II. Contrappunto per 
la sua storia, Libreria Editrice Vaticana, Cittă del Vaticano 2005, 353-391. 

Pe scurt, iată cum stau lucrurile cu adunările conciliare din Orient: 

1. Conciliul de la Niceea (325) a fost convocat de Papa Silvestru şi împă- 
ratul Constantin cel Mare pentru a răspunde ereziei ariene; în consecință, 
Conciliul afirmă: „Cuvântul este Dumnezeu adevărat, născut, iar nu făcut, 
de aceeaşi ființă cu Tatăl”; 

2. Conciliul I din Constantinopol (381) a fost convocat de Papa Damasus 
şi împăratul Teodosiu cel Mare pentru a răspunde ereziei pneumatomahilor; 
de aceea, conciliul afirmă: „Duhul Sfânt este Dumnezeu adevărat”; 

3. Conciliul din Efes (431) a fost convocat de Papa Celestin I şi împăratul 
Teodosiu cel Tânăr pentru a răspunde ereziei nestoriene; de aceea, Conci- 
liul afirmă: „În Cristos există o singură Persoană, deci Maria este mama 
adevărată a lui Dumnezeu”; 

4. Conciliul din Calcedon (451) a fost convocat de Papa Leon cel Mare şi 
împăratul Marcian pentru a răspunde ereziei lui Eutichiu; de aceea, Con- 
ciliul afirmă: „În Cristos este o singură persoană în două naturi; 

5. Conciliul al II-lea din Constantinopol (553) a fost convocat de Papa 
Vigiliu şi împăratul lustinian şi a condamnat erezia din „cele trei capitole”; 

6. Conciliul al III-lea din Constantinopol (681) a fost convocat de Papa 
Agaton şi împăratul Constantin Pogonat pentru a răspunde ereziei mono- 
teliste; de aceea, Conciliul afirmă: „În Cristos sunt două voințe, una umană 
şi una divină”; 

7. Conciliul al II-lea din Niceea (787) a fost convocat de Papa Adrian I 
şi împăratul Constantin al VI-lea şi a condamnat iconoclasmul; 

8. Conciliul al IV-lea din Constantinopol (869) a fost convocat de Papa 
Adrian al II-lea şi împăratul Vasile de Macedonia pentru a condamna schisma 
lui Foţie. 


În Occident, lista conciliilor se prezintă după cum urmează: 

1. Conciliul I din Lateran (1123) a fost convocat de Papa Calist al II-lea 
şi împăratul Henric V pentru a ratifica Concordatul din Worms (1122); 

2. Conciliul al II-lea din Lateran (1139) a fost convocat de Papa Inocenţiu 
al II-lea şi împăratul Conrad al II-lea pentru a condamna schisma lui Ana- 
clet al II-lea; a publicat un decret despre alegerea papei de către cardinali; 

3. Conciliul al III-lea din Lateran (1179) a fost convocat de Papa Ale- 
xandru al III-lea şi a condamnat erezia catarilor; 

4. Conciliul al IV-lea din Lateran (1215) a fost convocat de Papa Inocenţiu 
al III-lea şi împăratul Friedrich al II-lea şi a condamnat ereziile valdenzilor şi 
albigenzilor; 

5. Conciliul I din Lyon (1245) a fost convocat de Papa Inocenţiu al IV-lea 
şi l-a excomunicat pe împăratul Friedrich al II-lea; 

6. Conciliul al II-lea din Lyon (1274) a fost convocat de Papa Grigore al X-lea 
şi a încercat să refacă unitatea Bisericii; 

7. Conciliul din Vienne (Franţa, 1311-1312) a fost convocat de Papa Cle- 
ment al V-lea şi împăratul Henric al VII-lea pentru a suprima Ordinul 
Templierilor şi a încerca o reformă a Statului ecleziastic; 

8. Conciliul din Constanţa (1414-1418) a fost convocat de împăratul 
Sigismund; a fost ales Papa Martin şi au fost condamnate ereziile lui 
Wycliff şi a lui Hus; 

9. Conciliul din Basel (1431-1437) a fost convocat de Papa Martin al V-lea 
şi Papa Eugen al IV-lea pentru a analiza diferite modalități de reformare a 
Bisericii; 

10. Conciliul din Florenţa (1438-1445) a fost convocat de Papa Eugen al 
IV-lea şi împăratul Friedrich al III-lea pentru a discuta o soluţie a reconci- 
lierii cu orientalii; 

11. Conciliul al V-lea din Lateran (1512-1517) a fost convocat de Papa 
Iuliu al II-lea, Papa Leon al X-lea şi împăratul Maximilian pentru a găsi 
soluţii de împăciuire între principatele creştine; 

12. Conciliul din Trento (1545-1547; 1551-1552; 1562-1563 — 3 sesiuni) 
a fost convocat de Papa Paul al III-lea, Papa Iuliu al III-lea, Papa Pius al 
IV-lea şi împărații Carol al V-lea şi Ferdinand I; a condamnat erorile pro- 
testanţilor şi a propus o reformă profundă a Bisericii; 

13. Conciliul Vatican I (1869-1870) a fost convocat de Papa Pius al IX- 
lea; a condamnat raționalismul şi liberalismul; a definit primatul şi infaili- 
bilitatea papei; 

14. Conciliul al II-lea din Vatican (1962-1965) a fost convocat de Papa 
Ioan al XXIII-lea şi Papa Paul al VI-lea; a căutat rezolvarea problemelor 
pastorale apărute în urma schimbărilor sociale; integrarea Bisericii în lu- 
mea contemporană. 


Spre deosebire de toate celelalte concilii, Conciliul al II-lea din Vatican 
este cea mai mare lucrare de reînnoire din istoria Bisericii; a înregistrat cel 
mai mare număr de participanţi: 2.540 la început şi 3.068 la sfârşit (Vati- 
can I — 750, Tridentin - 258); s-a consemnat cea mai mare unanimitate la 
votări (DV a avut 6 voturi negative din 2.350 de votanţi; LG doar 5 voturi 
negative); au fost tratate cele mai multe teme: despre Revelația divină, 
despre Biserică (natura, organizarea, membrii, activitățile pastorale şi mi- 
sionare), liturgia şi sacramentele, relaţiile cu celelalte comunităţi creştine 
şi celelalte religii, activităţile laicilor, viața consacrată, reforma studiilor 
ecleziastice, libertatea religioasă, raportul dintre credinţă şi cultură, mij- 
loacele de comunicare socială. 

De aceea, se poate spune despre Conciliul al II-lea din Vatican că a fost 
un eveniment original şi unic. Într-adevăr, dacă celelalte concilii au fost 
provocate de erezii sau derapaje doctrinare la nivel regional sau local, Con- 
ciliul al II-lea din Vatican a început un proces de reformă la nivel universal. 
Mai mult decât atât, temele abordate au avut un caracter universal, episco- 
piile au fost reprezentante în mod universal, tradițiile culturale şi teologice 
au fost reprezentate de „experţii” invitaţi la conciliu (prima dată în istorie), 
au fost analizate probleme inedite, cum ar fi sărăcia din lume, privarea 
omului de libertate, cursa înarmărilor, căutarea refacerii unității dintre 
creştini etc. În consecință, se poate adăuga că, potrivit structurii sale inte- 
rioare, Conciliul al II- lea din Vatican este icoana Bisericii Catolice, adică a 
Bisericii-comuniune. Această dimensiune presupune comuniunea cu tre- 
cutul, cu originile; păstrarea identităţii în evoluţie; întărirea fidelității prin 
înnoire. 

Statistic şi cronologic, iată câteva date importante: convocarea a avut 
loc în 25 ianuarie 1959 şi a fost semnată de Papa Ioan al XXIII-lea. Docu- 
mentul care fixează desfăşurarea lucrărilor Conciliului este scrisoarea 
apostolică Humanae salutis (25.12.1961) a Papei loan al XXIII-lea. Prin 
motu propriu Consilium (2.02.1962), acelaşi Papă stabileşte deschiderea 
lucrărilor Conciliului. Deschiderea propriu-zisă a avut loc în ziua de 11 oc- 
tombrie 1962, în prezența Papei loan al XXIII-lea. Pe parcursul lucrărilor 
au fost 3.068 de participanţi, au avut loc 168 de congregaţii generale, 10 se- 
siuni publice, s-au promulgat 16 documente, din care 4 constituţii, 9 decrete 
şi 3 declaraţii. Încheierea lucrărilor a avut loc în 8 decembrie 1965, în pre- 
zența Papei Paul al VI-lea. În momentul de față, „Actele” oficiale ale Con- 
ciliului al II-lea din Vatican sunt cuprinse în filele a 61 de volume, plus un 
volum de indici. 

Referitor la periodizarea lucrărilor şi elaborarea documentelor conciliare, 
putem face distincție între pregătirea imediată (5.06.1960 — 11.10.1962), 
când cele 11 comisii de pregătire a Conciliului pregătesc 65 de scheme pe 
diferite teme de natură doctrinară şi disciplinară; prima perioadă 
(11.10.1962 — 08.12.1962), în timpul căreia moare Papa loan al XXIII-lea 
(3 iunie 1963) şi este ales ca papă cardinalul Montini (21 iunie 1963), adică 
Papa Paul al VI-lea; perioada a doua (29.09.1963 — 04.12.1963), în care 
Papa Paul al VI-lea a primit în audiență 1.600 de ziarişti acreditaţi la lu- 
crările Conciliului (01.10.1963), se promulgă constituţia despre liturgie 
(SC) şi decretul despre mijloacele de comunicare socială (IM) (4.12.1963); 
perioada a treia (14.09.1964 — 21.11.1964), în care se promulgă constituția 
despre Biserică (LG) şi decretele despre Bisericile Orientale (OE) şi despre 
ecumenism (UR) (21.11.1964); perioada a patra (14.09.1965 — 08. 12.1965), 
când se promulgă trei decrete privind misiunea pastorală a episcopilor în 

Biserică (CD), privind reînnoirea vieții călugăreşti (PC), privind formarea 
preoțească (OT) şi două declarații privind educaţia creştină (GE) şi despre 
relaţiile Bisericii cu religiile necreştine (NA) (28.10.1964); se promulgă 
constituția despre revelaţia divină (DV) şi despre apostolatul laicilor (AA) 
(18.11.1964); se promulgă declarația despre libertatea religioasă (DH), 
decretele despre activitatea misionară a Bisericii (AG), despre slujirea şi 
viața preoțească (PO) şi constituţia privind Biserica lumea în contemporană 
(GS) (7.12.1965). 

În fața unor documente atât de importante şi bogate, apare întrebarea: 
cum să citim lucrările Conciliului al II-lea din Vatican? În principiu, sunt 
posibile două tipuri de lectură, una diacronică (cronologică) şi alta sincro- 
nică (tematică, logică şi progresivă). Dar se poate face şi o lectură mixtă, în 
funcție de motivațiile personale şi necesităţile pastorale. Iată un exemplu 
de lectură sincronică: 

1. Biserica s-a născut din „Cuvântul Domnului” — Dei Verbum —, din 
Cristos, care este izvorul şi centrul acestui Cuvânt. El se revelează şi ni-l 
arată pe Tatăl în Sfânta Scriptură, care este legată de tradiţia vie. Împre- 
ună, ele ne transmit revelaţia divină; 

2. la revelarea evangheliei (vestea cea bună), oamenii răspund împreună, 
în mod oficial, în sărbătorile şi celebrările sfintei liturgii, această liturgie 
pe care „Sfântul Conciliu” — Sacrosanctum Concilium - intenţionează să o 
adapteze pentru oamenii din secolul al XX-lea; 

3. această liturgie face Biserica, iar Biserica, fiind întemeiată de Isus 
Cristos şi loc al prezenţei lui Isus Cristos, prin adunarea celor credincioşi 
şi prin sacramente, este „Lumina Popoarelor” — Lumen Gentium; 

4. dacă este Lumina Popoarelor, atunci această Biserică este în întregime 
misionară, iar activitatea misionară a Bisericii trebuie să se îndrepte, îna- 
inte de toate, spre cei mai îndepărtați, „spre păgâni” — Ad Gentes; 

5. Biserica este misionară, în primul rând, prin misiunea pastorală a 
episcopilor, urmaşii apostolilor, pe care Cristos Domnul — Christus Domi- 
nus — i-a trimis să continue misiunea sa; 

6. Biserica este misionară, în al doilea rând, prin slujirea şi viața preo- 
ţească, membri, împreună cu episcopii, dar de rangul al doilea, ai „Ordinu- 
lui preoţesc” — Presbyterorum Ordinis; 

7. reînnoirea „atât de mult dorită de întreaga Biserică” — Optatam to- 
tius — este legată în mare parte de formarea preoțească); 

8. Biserica este misionară, în cele din urmă, prin apostolatul laicilor, 
pentru că tot poporul lui Dumnezeu, prin credința, botezul şi miruirea sa, 
este trimis în „lucrarea apostolică” — Apostolicam actuositatem; 

9. de aici derivă importanţa extraordinară a educaţiei creştine — Gravis- 
simum educationis momentum — pentru viața omului; 

10. întregul popor al lui Dumnezeu este chemat la sfințenie. Dar despre 
această „caritate perfectă” — Perfectae caritatis — care este chemarea însăşi 
a celui botezat — dă o mărturie strălucitoare viața călugărească trăită în 
comunitate potrivit voturilor de curăţie, sărăcie şi ascultare. Aşadar aceasta 
are un rol deosebit de activ în viața şi misiunea Bisericii; 

11. dar slava Poporului lui Dumnezeu ar fi mult mai puternică dacă toți 
cei botezați ar fi în lume uniţi într-o singură confesiune creştină! De aceea, 
ecumenismul pentru „refacerea unității” — Unitatis redintegratio — este 
una dintre finalităţile principale ale Conciliului; 

12. unirea cu Bisericile Ortodoxe trebuie să descopere o punte „naturală” 
în Bisericile Orientale Catolice — Orientalium Ecclesiarum, 

13. de altfel, „în epoca noastră” — Nostra aetate —, în care neamul ome- 
nesc devine pe zi ce trece tot mai unit, creştinismul devine conştient de 
ceea ce are în comun cu religiile necreştine. De aceea, le tratează cu res- 
pect, în mod fratern şi cu speranță; 

14. această prezență marcată de respect şi de iubire este atitudinea pe 
care vrea să o aibă la toate nivelurile Biserica în lumea contemporană: 
„Bucuria şi speranța” — Gaudium et Spes — , tristeţea şi angoasa oamenilor 
de azi, mai ales ale săracilor şi ale tuturor celor care suferă, sunt şi bucuria 
şi speranța, tristețea şi angoasa ucenicilor lui Cristos; 

15. acest interes față de lume nu este o lucrare de cucerire, ci de frăție- 
tate: Biserica revendică pentru alții şi pentru ea însăşi libertatea religioasă, 
întemeiată nu pe o indiferență față de adevăr, ci pe demnitatea persoanei 
umane — Dignitatis humanae; 

16. acest respect pentru libertatea altora nu împiedică dialogul. Dimpo- 
trivă. Printre minunatele descoperiri — Inter mirifica — moderne, mijloacele 
de comunicare socială oferă posibilități nemaipomenite de a vorbi lumii şi 
de a o asculta. 


Potrivit învățăturii Bisericii, interpretarea lucrărilor Conciliului trebuie 
să fie catolică, sintetică, globală, înnoitoare, în continuitate cu doctrina 
precedentă a Bisericii (atenţie la prejudecăţi, la interpretări unilaterale, 
selective şi parțiale!), în orizontul tradiţiei şi al credinței Bisericii (exem- 
ple: colegialitatea episcopală şi primatul pontifical — dialogul şi consensul 
în sinoadele Bisericii). Spunea Papa Paul al VI-lea: 


nu ar fi întru adevăr cine ar gândi că Conciliul al II-lea din Vaticana ar repre- 
zenta o distanțare, o ruptură sau o eliberare de învățătura Bisericii, sau ar 
autoriza şi ar promova un conformism față de mentalitatea timpului nostru, 
față de cele efemere şi negative din timpul nostru’. 


2 Insegnamenti di Paolo VI, IV, Libreria Editrice Vaticana, Città del Vaticano 1966, 699. 

În sfârşit, Biserica nu a început la Conciliul al II-lea din Vatican, dar 
nici nu poate merge înainte fără Conciliul al II-lea din Vatican, pentru că 
aprofundarea doctrinei Bisericii se face în timp, în istorie. Formulele dog- 
matice, oricât ar fi de clare şi cuprinzătoare, nu acoperă întreaga realitate 
a puterii ce propulsează împărăția lui Dumnezeu - puterea tainică a harului 
este decisivă. Se doreşte înțelegerea realităţii Bisericii în sens catolic (nu 
particular, ci universal). Receptarea corectă şi continuă a moştenirii Con- 
ciliului al II-lea din Vatican trebuie să ţină cont de revelaţie, tradiţie şi în- 
vățătura Bisericii şi trebuie să fie susținută cu răbdare şi deschidere spre 
viitor. 


